Het jy al ooit gewonder waarom ons werk? Waarom staan ek elke oggend op, trek aan, eet ontbyt, gaan werk toe, kom huis toe, eet, bad, gaan slaap? Net om dit die volgende dag weer te doen! Dit word af en toe onderbreek deur ’n naweek of ’n vakansie, maar in beginsel bly dinge dieselfde. Die Prediker wys vir ons baie mooi dat die lewe om herhaling en roetine gaan. Kyk net na die skepping: “Die son kom op, die son gaan onder, en dan haas hy hom weer na waar hy opkom. Die wind waai suid, draai noord, waai hierheen en daarheen en dan draai hy maar weer” (Prediker 1:5-6).
Daar lê iets dieper in die frase “onder die son”. Dit het iets te doen met die vloek van die Here op die mens na die sondeval. In Genesis 3 hoor ons dat die Here die mens vervloek: “In die sweet van jou aangesig” sal jy brood verdien (Genesis 3:19). Ons kan amper hoor: onder die warm harde son sal jy werk en sorg vir jou gesin. Onder die son laat ons besef dat hier gepraat word van die mens onder God se vloek. Dit gaan dus nie hier oor die sekulêre wêreld wat nie met God rekening hou nie, maar oor die hele gevalle wêreld waar almal as sondaars onder God se vloek is.
Die boek Prediker kan in hierdie sin moeilik wees om te verstaan. Waarom is hierdie dinge vir ons opgeskryf? Wil die Here die mens moedeloos maak oor die wêreld? Wil die Here hê dat ons elke oggend opstaan en aan die tevergeefse werk dink? Dit gaan tog tot niks kom nie. Alle mens gaan eindelik dood soos Prediker 1:4 sê: “Die een geslag gaan, en die ander geslag kom, en die aarde bly vir ewig staan.”
Dit is genadiglik nie die punt van die boek nie. Hier is eintlik ’n geweldige troos hierin, afhangende van die bril waarmee ons lees. As gelowiges lees ons tog die hele Bybel, Ou en Nuwe Testament met een bril: Christus. Hy is die vervulling van die Ou Testament.
In Lukas 24:44 sê ons Here Jesus: “Dit is die woorde wat Ek met julle gespreek het toe Ek nog by julle was, dat alles wat oor My geskrywe is in die wet van Moses en die profete en die Psalms, vervul moet word.” Ons kan die hele Ou Testament met Christus voor oë lees. Die Ou Testament moet in Christus vervul word, en dit is. Hy het kom voldoen. Met Hom as ons bril kan ons die boek Prediker lees. Met Christus voor oë lees ons verder in Genesis 3. Na die vloek oor ons werk is daar nog geskryf in Genesis 3:15 dat daar ’n Mens sal kom om die kop van die slang te vermorsel. Daar sal Iemand kom wat die vloek van die sonde kom breek, ook die vloek oor ons werk.
Net so verander Paulus die hele prentjie van die groot tevergeefse. Ja die Ateïs sal nog dink alles is tevergeefs want dit kom tot niks. Maar, gelowiges het en kan nooit so uitkyk op die lewe hê nie. Gelowiges is nie rigtingloos nie. Ons het ’n roeping, elkeen in die Here. Ongeag van watter werk jy doen, jy is daartoe geroep en kan dit met vreugde doen, want dit is vir die Here. Ons weet wanneer Christus weer kom sal die vloek oor ons werk ten volle verbreek word, maar ons weet ook die vloek is in beginsel al gebreek. Die vloek is al gedeeltelik gebreek, want ons werk in die Here. Dit maak dat ons met alle ywer moet werk.
Christus het die vloek oor die werk kom verbreek. Die Heilige Gees verander ons van ou skepsels na nuwe skepsels. Óf jy kan opstaan met ’n opgeblaasde mond en negatief wees teenoor werk. Óf jy kan positief opstaan en weet dat jy jou werk vir die Here doen, in watter omstandighede jy jouself ook bevind.